钦定古今图书集成/理学汇编/学行典/第240卷 > 陈绍
## 钦定古今图书集成/理学汇编/学行典/第240卷 > 陈绍

按《宁波府志》：“陈绍，字成甫，志尚澹泊，家饶于赀，而衣
不重裘，食不兼味，事亲尽力，延师课子姓，惓惓以孝
弟忠信为谕，接物平恕，人称长者。遇邻里丧，不能举
者葬之，死不能殓者资其衣棺，贫不能自存者赈以粟。里有金姓者，窭甚，绍怜之，密于暮夜持钱投其家。
时邑治缺官舍，令富德庸尝主其家，绍每告以抚字”
当急，瘠民肥己，君子弗为令，终任一介不取，及行，囊
橐萧然。适长女死，绍为之殓，且出所积以助其归。邑
饥，发囷以贷，于舍东建楼居，名曰“望烟。”雨雪时，晨夕
登之，视无炊烟者，即分饷焉。积行累仁，终身靡倦。